b'\n_START_ARTICLE_\nAnafilaksija\n_START_SECTION_\nZnaki in simptomi\n_START_PARAGRAPH_\nAnafilaksija se obi\xc4\x8dajno javi z raznimi simptomi v nekaj minutah ali urah, obi\xc4\x8dajno po 5 do 30\xc2\xa0minutah, \xc4\x8de pride do izpostavljenosti alergenu intravensko, in 2\xc2\xa0uri pri zau\xc5\xbeitju. Med najbolj prizadetimi so med drugim: ko\xc5\xbea (80\xe2\x80\x9390\xc2\xa0%), dihala (70\xc2\xa0%), prebavila (30\xe2\x80\x9345\xc2\xa0%), srce in o\xc5\xbeilje (10\xe2\x80\x9345%) ter osrednje \xc5\xbeiv\xc4\x8devje (10\xe2\x80\x9315\xc2\xa0%), pri \xc4\x8demer gre obi\xc4\x8dajno za dva predela ali ve\xc4\x8d.\n_START_SECTION_\nKo\xc5\xbea\n_START_PARAGRAPH_\nSimptomi so obi\xc4\x8dajno razne oblike koprivnice, srbenje, pordele ali otekle ustnice. Osebe z zateklino ali angioedemom opisujejo znake bolj kot \xc5\xbego\xc4\x8d ob\xc4\x8dutek na ko\xc5\xbei kot pa srbenje. Do zateklega jezika ali grla pride pri okoli 20\xc2\xa0% primerov. Drugi znaki so med drugim cede\xc4\x8d nos in zatekle veke. Ko\xc5\xbea je lahko poleg tega modro obarvana zaradi pomanjkanja kisika.\n_START_SECTION_\nDihala\n_START_PARAGRAPH_\nDo simptomov in znakov lahko pride na dihalih, med drugim do kratke sape, te\xc5\xbekega dihanja ali piskanja. Te\xc5\xbeko dihanje je pogosto posledica kr\xc4\x8dev v bronhialnih mi\xc5\xa1icah, vzrok za piskanje (stridor) pa so zo\xc5\xbeenja v zgornjem delu dihalnih poti, do katerih pride zaradi zatekanja. Lahko se tudi pojavijo hripavost, bole\xc4\x8dine pri po\xc5\xbeiranju in ka\xc5\xa1elj.\n_START_SECTION_\nSrce\n_START_PARAGRAPH_\nPride lahko do kr\xc4\x8dev koronark, ki imajo za posledico miokardni infarkt, disritmijo in zastoj srca. Za osebe z anamnezo sr\xc4\x8dnih bolezni predstavlja anafilaksija pove\xc4\x8dano nevarnost za zastoj srca. Kr\xc4\x8d v koronarkah je povezan s prisotnostjo celic v srcu, ki spro\xc5\xa1\xc4\x8dajo histamin. Pospe\xc5\xa1en sr\xc4\x8dni utrip, ki ga povzro\xc4\x8da zni\xc5\xbean sr\xc4\x8dni tlak, je pogostej\xc5\xa1i, v 10\xc2\xa0% primerov pa pride do Bezold-Jarischovega refleksa, pri katerem je upo\xc4\x8dasnjen sr\xc4\x8dni utrip povezan z nizkim krvnim tlakom. Padec v krvnem tlaku ali \xc5\xa1ok (bodisi distributitivni bodisi kardiogeni) lahko povzro\xc4\x8di ob\xc4\x8dutek omotice ali izgubo zavesti. Nizek krvni tlak je le redko edini znak anafilaksije.\n_START_SECTION_\nDrugo\n_START_PARAGRAPH_\nGastrointestinalni simptomi so lahko kr\xc4\x8devite bole\xc4\x8dine v trebuhu, driska in bruhanje. Lahko pride do zmedenosti, izgube nadzora nad delovanjem se\xc4\x8dnega mehurja ali bole\xc4\x8din v obmo\xc4\x8dju medenice, ki so podobni materni\xc4\x8dnim kr\xc4\x8dem. Poro\xc4\x8dali so tudi o ob\xc4\x8dutku tesnobe in \xc2\xbbbli\xc5\xbeajo\xc4\x8de se pogube\xc2\xab.\n_START_SECTION_\nVzroki\n_START_PARAGRAPH_\nAnafilaksija se lahko pojavi kot odgovor na skoraj vse tuje snovi. Pogosto jo spro\xc5\xbeijo strupi v pikih ali ugrizih \xc5\xbeu\xc5\xbeelk, hrana in zdravila. \xc5\xbdivila so najpogostej\xc5\xa1i vzrok pri otrocih in mladih odraslih, medtem ko so zdravila, piki in ugrizi \xc5\xbeu\xc5\xbeelk pogosteje spro\xc5\xbeitelj reakcije pri starej\xc5\xa1ih odraslih. Manj pogosti vzroki so med drugim fizikalni dejavniki, biolo\xc5\xa1ki dejavniki, kot so semena, lateks, hormonske spremembe, dodatki za \xc5\xbeivila, kot so recimo mononatrijev glutamat in barvila v hrani, ter topi\xc4\x8dno aplicirana zdravila. Fizi\xc4\x8dni dejavniki, kot so recimo telesna aktivnost (tako imenovana anafilaksija, ki jo inducira telesna aktivnost) ali temperatura (visoka ali nizka), lahko spro\xc5\xbeijo anafilaksijo zaradi neposrednega vpliva na celice pitanke (mastocite). Primeri, do katerih pride zaradi telesne aktivnosti, so pogosto povezani z dolo\xc4\x8denimi vrstami zau\xc5\xbeite hrane. Pri anesteziji so najpogostej\xc5\xa1i vzrok \xc5\xbeiv\xc4\x8dnomi\xc5\xa1i\xc4\x8dni blokatorji, antibiotiki in lateks. V 32\xe2\x80\x9350\xc2\xa0% primerov gre za tako imenovano \xc2\xbbidiopatsko anafilaksijo\xc2\xab\xc2\xa0z neznanim vzrokom.\n_START_SECTION_\nHrana\n_START_PARAGRAPH_\nMnoga \xc5\xbeivila lahko spro\xc5\xbeijo anafilaksijo, do nje lahko pride po prvem znanem zau\xc5\xbeitju. Katere vrste hrane so najpogostej\xc5\xa1i vzrok, je po svetu razli\xc4\x8dno. V zahodnih dru\xc5\xbebah so (ob zau\xc5\xbeitju ali izpostavljenosti) najbolj pogosten vzrok ara\xc5\xa1idi, p\xc5\xa1enica, ore\xc5\xa1\xc4\x8dki, \xc5\xa1koljke, ribe, mleko in jajca. Na Bli\xc5\xbenjem vzhodu je pogosten povzro\xc4\x8ditelj anafilaksije sezam, v Aziji pa ri\xc5\xbe in \xc4\x8di\xc4\x8derka. Hudi primeri so obi\xc4\x8dajno posledica zau\xc5\xbeitja alergena,, nekateri prizadeti pa do\xc5\xbeivijo hude reakcije \xc5\xbee ob stiku. Otroci lahko svoje alergije prerastejo. 80\xc2\xa0% otrok z anafilaksijo zaradi mleka ali jajc in 20\xc2\xa0% otrok z anafilaksijo zaradi ara\xc5\xa1idov lahko po starosti 16 let ta \xc5\xbeivila prena\xc5\xa1ajo.\n_START_SECTION_\nZdravila\n_START_PARAGRAPH_\nVsako zdravilo je lahko vzrok za pojav anafilaksije. Najpogosteje gre za \xce\xb2-laktamske antibiotike, kot je recimo penicilin), na drugem mestu so aspirin in nesteroidna protivnetna zdravila (NSAID). Drugi antibiotiki so vpleteni manj pogosto, reakcije na nesteroidna protivnetna zdravila pa so specifi\xc4\x8dne na dano snov, tako da je zdravilo, ki povzro\xc4\x8da alergijo, mogo\xc4\x8de zamenjati z zdravilom, ki ga prizadeta oseba prena\xc5\xa1a. Drugi dokaj pogosti vzroki so kemoterapija, cepiva, protamini in pripravki iz rastlin. Nekatera zdravila (med drugim vankomicin, morfin, kontrastna sredstva za rentgen) povzro\xc4\x8dajo anafilaksijo, ker neposredno spro\xc5\xbeajo degranulacijo mastocitov._NEWLINE_Pogostnost reakcije je odvisna deloma od pogostosti uporabe agensa, deloma pa od njegovih lastnosti. Anafilaksija na penicilin ali cefalosporine se pojavi potem, ko se je agens vezal na beljakovine v telesu, pri \xc4\x8demer se nekateri agensi ve\xc5\xbeejo la\xc5\xbee kot drugi. Do anafilaksije zaradi penicilina pride enkrat na vsakih 2.000 do 10.000 primerov uporabe zdravila, do smrti v manj kot enem primeru na 50.000. Anafilaksija zaradi aspirina in NSAID se pojavlja pri pribli\xc5\xbeno eni osebi na 50.000 bolnikov. Pri osebah z reakcijo na penicilin je tveganje za reakcijo na cefalosporine ve\xc4\x8dje, vendar \xc5\xa1e vedno pod ena na tiso\xc4\x8d. Pri starej\xc5\xa1ih radiolo\xc5\xa1kih sredstvih za kontrastiranje je prihajalo do reakcije v 1\xc2\xa0% primerov, novej\xc5\xa1i preparati z zni\xc5\xbeano osmolarnostjo povzro\xc4\x8dajo reakcije v 0,04\xc2\xa0% primerov.\n_START_SECTION_\nStrupi\n_START_PARAGRAPH_\nStrup v pikih ali ugrizih ko\xc5\xbeekrilcev (\xc4\x8debele in ose) ali triatominej lahko pri ob\xc4\x8dutljivih ljudeh povzro\xc4\x8di anafilaksijo. Sistemske reakcije v preteklosti, ki so bile ve\xc4\x8d kot samo lokalna reakcija okoli mesta vboda, so dejavnik tveganja za prihodnje anafilaksije, vendar pri polovici smrtnih primerov predhodne sistemske reakcije ni bilo.\n_START_SECTION_\nDejavniki tveganja\n_START_PARAGRAPH_\nOsebe z atopi\xc4\x8dnimi obolenji, kot so astma, ekcem ali alergijski rinitis, imajo visoko stopnjo tveganja za anafilaksijo zaradi hrane, lateksa in kontrastnih sredstev, ne pa zaradi pikov ali zaradi injicirajo\xc4\x8dih zdravil. Ena od \xc5\xa1tudij je pokazala pri otrocih, da jih je med njimi imelo 60\xc2\xa0% zgodovino prej\xc5\xa1njih atopijskih bolezni in da jih je ve\xc4\x8d kot 90\xc2\xa0% tistih, ki so umrli zaradi anafilaksije, imelo astmo. Osebe z mastocitozo ali vi\xc5\xa1jim socialnoekonomskim statusom imajo povi\xc5\xa1ano tveganje. \xc4\x8cim ve\xc4\x8d \xc4\x8dasa je poteklo od poslednje izpostavljenosti agensu, tem ni\xc5\xbeje je tveganje.\n_START_SECTION_\nPatofiziologija\n_START_PARAGRAPH_\nAnafilaksija je huda alergijska reakcija, ki se pojavi hitro in prizadeva \xc5\xa1tevilne sisteme v telesu. Vzrok je spro\xc5\xa1\xc4\x8danje posrednikov vnetja in citokinov iz mastocitov in bazofilcev, tipi\xc4\x8dno zaradi imunolo\xc5\xa1ke reakcije, v\xc4\x8dasih pa tudi zaradi neimunolo\xc5\xa1kih mehanizmov.\n_START_SECTION_\nImunolo\xc5\xa1ka\n_START_PARAGRAPH_\nV imunolo\xc5\xa1kem mehanizmu se imunoglobulin E (IgE) ve\xc5\xbee na antigen (tujo snov, ki je izzvala alergijsko reakcijo). Na antigen vezan IgE potem aktivira receptorje Fc\xce\xb5RI na mastocitih in bazofilcih. Posledica je spro\xc5\xa1\xc4\x8danje vnetnih posrednikov, kot je histamin. Ti posredniki nato pove\xc4\x8dajo kr\xc4\x8denje bronhialnih gladkih mi\xc5\xa1ic, spro\xc5\xbeijo \xc5\xa1irjenje \xc5\xbeil, pospe\xc5\xa1ijo pu\xc5\xa1\xc4\x8danja teko\xc4\x8dine iz krvnih \xc5\xbeil in povzro\xc4\x8dijo depresijo sr\xc4\x8dnih mi\xc5\xa1ic. Obstaja tudi imunolo\xc5\xa1ki mehanizem, ki od IgE ni odvisen, vendar pa ni znano, ali do tega prihaja pri ljudeh.\n_START_SECTION_\nNeimunolo\xc5\xa1ka\n_START_PARAGRAPH_\nNeimunolo\xc5\xa1ki mehanizmi vklju\xc4\x8dujejo snovi, ki neposredno vodijo do degranulacije mastocitov in bazofilcev. Gre za agense, kot so kontrastna sredstva, opioidi, temperatura (visoka ali nizka) in vibracije.\n_START_SECTION_\nRazvrstitev\n_START_PARAGRAPH_\nZa anafilaksijo obstajajo tri glavne razvrstitve. Anafilakti\xc4\x8dni \xc5\xa1ok je povezan s \xc5\xa1irjenjem \xc5\xbeil, ki povzro\xc4\x8di nizek krvni tlak, po definiciji 30% pod referen\xc4\x8dnim nivojem prizadete osebe ali standardnimi vrednostmi. Pri bifazni anafilaksiji gre za ponovitev simptomov v roku 1-72 ur brez ponovne izpostavljenosti alergenom. Obstajajo razli\xc4\x8dna poro\xc4\x8dila glede pojavnosti, nekatere \xc5\xa1tudije trdijo, da je vzrok za tja do 20% primerov. Do ponovitve pride obi\xc4\x8dajno v 8 urah. Obravnava se jo na enak na\xc4\x8din kot anafilaksijo. Psevdofilaksija ali anafilaktoidne reakcije so oblika anafilaksije, pri kateri ne gre za alergi\xc4\x8dno reakcijo, temve\xc4\x8d za neposredno degranulacijo mastocitov. Svetovna organizacija za alergije uporablja dandanes izraz ne-imunska anafilaksija. Nekateri pri tem priporo\xc4\x8dajo, da se stare terminologije ne uporablja ve\xc4\x8d.\n_START_SECTION_\nTestiranje na alergijo\n_START_PARAGRAPH_\nTest na alergijo lahko pomaga ugotoviti, kaj alergijo spro\xc5\xbea. Testiranje ko\xc5\xbee na alergijo (recimo testiranje z obli\xc5\xbei) je na razpolago za dolo\xc4\x8dene vrste hrane in strupov. Testiranje krvi na dolo\xc4\x8dene IgE je lahko koristno, \xc4\x8de se sumi na mleko, jajca, ara\xc5\xa1ide, orehe in ribe kot mo\xc5\xbene vzroke alergije. S ko\xc5\xbenim testom se lahko ugotovi alergija na penicilin, za druga zdravila testov ni na razpolago. Ne-imunske oblike anafilaksije se lahko dolo\xc4\x8di le na osnovi zgodovine ali izpostavljenosti vpra\xc5\xa1ljivemu alergenu, ne pa s testiranjem ko\xc5\xbee ali krvi.\n_START_SECTION_\nDiferencialna diagnoza\n_START_PARAGRAPH_\nV\xc4\x8dasih je anafilaksijo te\xc5\xbeko razlikovati od astme, sinkopije in napadov panike. Astmo pa praviloma ne povzro\xc4\x8da srbenja ali prebavnih simptomov, sinkopa se javlja z bledico, ne v obliki izpu\xc5\xa1\xc4\x8daja, napad panike pa z rde\xc4\x8dico, ne pa s koprivnico. Druga obolenja s podobnimi znaki: skombroidoza in anisakiaza.\n_START_SECTION_\nUgotovitve post-mortem\n_START_PARAGRAPH_\nPri osebi, ki je umrla zaradi anafilaksije, lahko avtopsija ugotovi \xc2\xbbprazno srce\xc2\xab, ki je posledica zmanj\xc5\xa1anega venskega vra\xc4\x8danja zaradi \xc5\xa1irjenja \xc5\xbeil in zaradi prerazdelitve intravaskularne prostornine z osrednjega na periferni predelek. Drugi znaki so edem grla, eozinofilija v plju\xc4\x8dih, srcu in tkiva in znaki okrnjene prekrvavitve miokarda. Laboratorijski izvidi so zaznali zvi\xc5\xa1ane ravni seruma triptaze in zvi\xc5\xa1ane celotne in specifi\xc4\x8dne ravni IgE v serumu.\n_START_SECTION_\nPreventiva\n_START_PARAGRAPH_\nPriporo\xc4\x8dljivo je, izogibati se povzro\xc4\x8diteljem. Kjer to ne pride v po\xc5\xa1tev, obstaja mo\xc5\xbenost desenzitizacije. Imunoterapija s strupi ko\xc5\xbeekrilcev pri 80\xe2\x80\x9390% odraslih in 98% otrok u\xc4\x8dinkovito zmanj\xc5\xa1uje alergijsko ob\xc4\x8dutljivost na alergije na \xc4\x8debele, ose, sr\xc5\xa1ene in mravlje. Imunoterapija prek ust lahko nekatere prizadete u\xc4\x8dinkovito desenzibilizira za nekatera \xc5\xbeivila, kot so mleko, jajca, orehi in ara\xc5\xa1idi, vendar jo pogosto spremljajo ne\xc5\xbeeleni u\xc4\x8dinki. Desenzitizacija je mo\xc5\xbena tudi za \xc5\xa1tevilna zdravila, priporo\xc4\x8da pa se, da se ljudje teh snovi raje izogibajo. Pri ljudeh, ki reagirajo na lateks, bi lahko bilo pomembno izogibati se navzkri\xc5\xbeno aktivnim \xc5\xbeivilom, kot so med drugim avokado, banane in krompir.\n_START_SECTION_\nZdravljenje\n_START_PARAGRAPH_\nAnafilaksija je urgenten primer, ki lahko zahteva ukrepe o\xc5\xbeivljanja, kot so skrb za dihalne poti, dodajanje kisika, velike koli\xc4\x8dine intravenske teko\xc4\x8dine in skrben nadzor. Anafilaksija je akutna bolezen, ki ogro\xc5\xbea \xc5\xbeivljenje in zato ni nobenih dvojno slepih, s placebom nadzorovanih raziskav, ki bi objektivno pokazale prednosti in slabosti razli\xc4\x8dnih na\xc4\x8dinov zdravljenja. Posledi\xc4\x8dno priporo\xc4\x8dila za zdravljenje temeljijo na izku\xc5\xa1njah. Med zdravili je na prvem mestu adrenalin, pri \xc4\x8demer se pogosto kot adjuvanti uporabljajo antihistaminiki in steroidi. Zaradi mo\xc5\xbenosti izbruha bifazne anafilaksije se priporo\xc4\x8da opazovanje v bolni\xc5\xa1nici \xc5\xa1e 2 do 24 ur po normalizaciji.\n_START_SECTION_\nAdrenalin\n_START_PARAGRAPH_\nAdrenalin (epinefrin) je glavno zdravilo za anafilaksijo brez absolutnih kontraindikacij pri uporabi. Priporo\xc4\x8da se intramuskularno dajanje v sredo anterolateralnega dela bedra takoj, ko se sum potrdi. Injekcija se lahko daje ponovno vsakih 5 do 15 minut, \xc4\x8de odziv ni zadovoljiv. Dodaten odmerek je potreben v 16\xe2\x80\x9335% primerih, ve\xc4\x8d kot dva pa sta potrebna le redko. Intramuskularna pot ima prednost pred podko\xc5\xbeno, ker lahko v drugem primeru absorpcija zamuja. Manj resni ne\xc5\xbeeleni u\xc4\x8dinki adrenalina so med drugim drhtavica, strah, glavoboli in palpitacije._NEWLINE_Osebe na zaviralcih \xce\xb2 so lahko neob\xc4\x8dutljivi na u\xc4\x8dinke adrenalina. \xc4\x8ce adrenalin v danem primeru ni u\xc4\x8dinkovit, se lahko intravensko daje glukagon, ki deluje neodvisno od receptorja \xce\xb2._NEWLINE_\xc4\x8ce je treba, se lahko adrenalin daje tudi intravensko v obliki razred\xc4\x8dene raztopine. Intravenski adrenalin povezujejo tako z disritmijo kot tudi z miokardnim infarktom. Avtoinjektor za adrenalin, s katerim so ljudje lahko dajejo injekcije sami, je na razpolago v dveh odmerkih, prvem za odrasle in za otroke, ki tehtajo ve\xc4\x8d kot 25\xc2\xa0kg, in drugem za otroke, ki tehtajo med 10 in 25\xc2\xa0kg.\n_START_SECTION_\nPomo\xc5\xbena sredstva\n_START_PARAGRAPH_\nAntihistaminiki (tako H1 kot H2) se uporabljajo rutinsko, pri tem pa so v praksi manj uspe\xc5\xa1ni, kot je po teoriji pri\xc4\x8dakovati. Pregledni \xc4\x8dlanek 2007 (Cochrane) ni na\xc5\xa1el nobene raziskave, ki bi jo na osnovi ustrezne kvalitete lahko priporo\xc4\x8dil, avtorji so mnenja, da na edem ali spazem dihalnih poti ne u\xc4\x8dinkujejo.  Kortikosteoridi so verjetno brez u\xc4\x8dinka na trenutno epizodo anafilaksije, lahko pa se jih upa, da njih uporaba zmanj\xc5\xa1a nevarnost bifazne anafilaksije. U\xc4\x8dinkovitost njihove za\xc5\xa1\xc4\x8ditae v teh situacijah, je vpra\xc5\xa1ljiva.Salbumatol v obliki meglice lahko pomaga pri bronhialnem kr\xc4\x8du, ki se ne odziva na adrenalin. Pri bolnikih, ki se na druge ukrepe ne odzovejo, se uporablja metilen modro, ker naj bi ta snov spro\xc5\xa1\xc4\x8dala gladke mi\xc5\xa1ice.\n_START_SECTION_\nPripravljenost\n_START_PARAGRAPH_\nLjudem, ki so nagnjeni k anafilaksiji, se svetuje, da imajo pripravljen \xc2\xbbna\xc4\x8drt ukrepov\xc2\xab, star\xc5\xa1em pa, da obvestijo \xc5\xa1ole glede alergij svojih otrok in o ukrepih, ki so potrebni, \xc4\x8de pride do pojava anafilaksije. Med koraki so obi\xc4\x8dajno med drugim avtoinjektorji za adrenalin, priporo\xc4\x8dilo, da oseba nosi zapestnico za nujne primere, in nasveti, kako se izogniti vzrokom. Imunoterapija je na razpolago za nekatere povzro\xc4\x8ditelje, tako da se je prihodnjim izbruhom anafilaksije mogo\xc4\x8de izogniti. Ugotovili so, da je ve\xc4\x8dletna terapija s podko\xc5\xbeno desenzitizacijo uspe\xc5\xa1na pri prepre\xc4\x8devanju anafilaksije zaradi pikov \xc5\xbeu\xc5\xbeelka, peroralna desenzitizacija pa zaradi hrane.\n_START_SECTION_\nPrognoza\n_START_PARAGRAPH_\nPri osebah, za katere je vzrok znan, takoj\xc5\xa1nje zdravljenje pa je voljo, je prognoza dobra. Tudi \xc4\x8de vzrok ni znan, je prognoza na splo\xc5\xa1no dobra, \xc4\x8de je na voljo ustrezno preventivno zdravljenje. \xc4\x8ce pride do smrti, je to obi\xc4\x8dajno bodisi iz respiratornih (tipi\xc4\x8dno zadu\xc5\xa1itev) bodisi kariovaskularnih vzrokov (\xc5\xa1ok), pri tem pride do smrti v 0.7\xe2\x80\x9320% primerih. Obstajajo primeri, kjer je do smrti pri\xc5\xa1lo v nekaj minutah. Prognoza za anafilaksijo, inducirano s telesno aktivnostjo, je tipi\xc4\x8dno dobra in s starostjo resnost epizod pada.\n_START_SECTION_\nEpidemiologija\n_START_PARAGRAPH_\nIncidenca anafilaksije je 4\xe2\x80\x935 na 100,000 oseb na leto,  do\xc5\xbeivljenjski riziko zna\xc5\xa1a 0.5\xe2\x80\x932%. Pogostnost zgleda nara\xc5\xa1\xc4\x8da: incidenca v osemdesetih letih je bila pribli\xc5\xbeno 20 na 100,000 na leto, v devetdesetih je bila pri 50 na 100,000 na leto. Porast je videti predvsem zaradi anafilaksije zaradi hrane. Ogro\xc5\xbeenost je najve\xc4\x8dja pri mladih in pri \xc5\xbeenskah._NEWLINE_Trenutno zaradi anafilaksije pride v ZDA do 500\xe2\x80\x931,000 primerov smrti na leto (2.4 na milijon), 20 smrti na leto v Zdru\xc5\xbeenem kraljestvu (0.33 na milijon) in 15 smrti na leto v Avstraliji (0.64 na leto). Smrtnost je med letoma 1970 in 2000 padla. V Avstraliji umirajo zaradi anafilaksije, katere vzrok je hrana, predvsem \xc5\xbeenske, smrt zaradi pikov \xc5\xbeu\xc5\xbeelk pa je pogostnej\xc5\xa1a pri mo\xc5\xa1kih.\n_START_SECTION_\nZgodovina\n_START_PARAGRAPH_\nIzraz \xc2\xbbafilaksija\xc2\xab\xc2\xa0je skoval leta 1902 Charles Richet in ga zaradi la\xc5\xbeje izgovarjave kasneje spremenil v \xc2\xbbanafilaksijo\xc2\xab. Zaradi njegovih dose\xc5\xbekov v zvezi z anafilaksijo so mu leta 1913 podelili Nobelovo nagrado za medicino in fiziologijo. Pojav sam pa so vsekakor opisali \xc5\xbee v anti\xc4\x8dnih \xc4\x8dasih. Izraz izvira iz gr\xc5\xa1kih besed \xe1\xbc\x80\xce\xbd\xce\xac ana, proti, in \xcf\x86\xcf\x8d\xce\xbb\xce\xb1\xce\xbe\xce\xb9\xcf\x82 phylaxis, za\xc5\xa1\xc4\x8dita.\n_START_SECTION_\nRaziskave\n_START_PARAGRAPH_\nObstajajo razvojni projekti, katerih namen je anafilaksijo zdraviti s podjezi\xc4\x8dnim adrenalinom. Preu\xc4\x8duje se uporabo podko\xc5\xbenih injekcij sredstva omalizumab, protitelesa za IgE, s katerim naj bi se prepre\xc4\x8dil ponoven izbruh bolezni, vendar metode \xc5\xa1e ne priporo\xc4\x8dajo.'